fr en da pt da da en en en en ca da da da en en id fr da da da da da da da da da da da da da da da da da da da da da da da da da da da da da da da da da da da da da da da da da da da da da da da da da da da da vi da da da da da da da da da da da da da da da da da da da da sv da da sv sv da da da sv da da da da da da da da en da fr da da da da ms nl da da en
Køb billet Køb sæsonkort Bliv partner Book arrangement Kontakt os Se din profil
Brøndbyernes Idrætsforening Brøndby Support Fanafdelingen Brøndby Tifo
- Fra bund til top
Afslutningen på 2007 var lovende. Hvis nogen var i tvivl om, hvorvidt Brøndby IF mente det alvorligt, viste starten af 2008, at der lå handling bag ordene. Blot tre dage inde i det nye år kunne sportschef Anders Bjerregaard præsentere den svenske landsholdsspiller Max von Schleebrügge i Brøndby-trøjen. Den 30-årige forsvarsspiller blev hentet i Anderlecht, efter at have været på Brøndby IF's ønskeliste de seneste sæsoner. Interessen var gengældt:
- Der var flere interesserede, men for mig var og er Brøndby mest interessant. Jeg ved, at klubben har været interesseret i mig nogen tid og kender mig som spiller, og jeg kender jo, som alle andre, Brøndby IF som en af Skandinaviens førende klubber, fortalte en synligt glad Max von Schlebrügge til brondby.com.
På det sportslige plan begyndte året traditionen tro med indendørsstævne for SAS Liga-hold i Brøndby Hallen. Fra starten af så det ikke ud til at blive Brøndby IF's dag, men det billede skulle ændre sig som turneringen skred frem. Efter en start hvor det virkede umuligt for de blågule at få bolden i kassen, lykkedes det i den afgørende kamp at komme videre i turneringen. Holdet kom i finalen og kunne med et mål i overtid sikre sig sejr over FC Nordsjælland og en check på 150.000 kr.
Atter bød starten af året på fravær af en del Brøndby-spillere. Fire spillere var udtaget til ligalandsholdets tur til 23 graders varme i Oman, hvilket ganske givet var misundelsesværdigt for de andre Brøndby-spillere, der måtte tage til takke med det kolde danske januarvejr.
Årets første træningskamp blev 25. januar afviklet i regn og blæst på bane 26.
Dagens modstander var Lyngby, der gjorde en god figur. Med to mål af Brøndbys Mike Jensen endte kampen uafgjort 2-2. Kampen gav et godt første indtryk af nyindkøbet Max von Schlebrügge.
Generelt set gik opstarten godt med sejre i træningskampe over svenske GAIS, Fremad Amager og Næstved, inden Brøndby kom ned på jorden igen mod Elfsborg, hvor manglende skarphed hos de blågule gav svenskerne sejr. Februar måned var i gang, og sæsonstart nærmede sig. Februar bød på to nye Brøndby-navne i landsholdsdragt. For Sverige var Samuel Holmén udtaget, og for Danmark kunne Thomas Rasmussen genoptage en ellers opgivet karriere som landsholdsspiller. Dermed havde hele 60 spillere gennem tiden repræsenteret deres landshold, mens de var aktive i Brøndby IF.
Mod slutningen af februar tog truppen sydpå til de sidste forberedelser inden ligastart. Flyet var knap landet, før bomben sprang: Efter 5 år som anfører valgte Per Nielsen efter længere tids overvejelser at overdrage anførerhvervet til Stefan Gislason.
Som en del af opstarten deltog Brøndby IF i turneringen i La Manga og indkasserede en andenplads efter nederlag til svenske Kalmar i finalen. Det blev afslutningen på en god træningslejr, hvor en tilfreds cheftræner kunne opsummere:
- Der er teamspirit på holdet, og god back up hele tiden, hvilket man mærker både til træning og i kamp. Med den sikkerhed kommer vi også til at skabe flere chancer frem ad banen, så vi tager herfra med en god fornemmelse op til forårets udfordringer, udtalte Tom Køhlert.
To turneringer ventede forude; SAS Ligaen, hvor den daværende niendeplads skulle forbedres, og pokalturneringen, hvor Randers FC ventede i kvartfinalen. Specielt pokalturneringen var udråbt til at have vital betydning for forårets succes. Pokalturneringen var ubetinget den korteste vej til Europa, mens der trods tæt opløb i SAS Ligaen var et stykke op til UEFA-deltagelse.
Kampen mod Randers FC blev afviklet 9. marts foran imponerende 12.000 tilskuere på Brøndby Stadion. Hjemmeholdet viste fra start vilje og engagement, men trods flere gode forsøg endte første halvleg målløs. I anden halvleg viste den nyudnævnte anfører format, tog en tur fra midtbanen op mod Randers-målet og trykkede af udefra til føringsmål 1-0. Morten Duncan Rasmussen gjorde det til 2-0, hvorefter hjemmeholdet kunne have scoret til både 3-0 og 4-0, inden en Randers-scoring fik bragt lidt spænding ind i kampen. Det hele endte lykkeligt med 2-1, og Brøndby IF var pokalfinalen et skridt nærmere.
- Da jeg fik henvendelsen, om jeg var interesseret, startede jeg med at kigge på Brøndby IF's værdigrundlag. Og jeg blev bekræftet i det, jeg egentlig altid havde troet: At der er nogle fantastisk gode og sympatiske værdier, som jeg står 100 procent inde for, og som gør, at jeg synes, det meget interessant.
- Det andet er, at jeg synes, der er nogle spændende forretningsmæssige muligheder i Brøndby IF. Brøndby er ubestridt Danmarks stærkeste sportsbrand, og det giver fantastisk mange muligheder for klub og selskab.
- Den sidste grund, og det er så bonusgrunden. Jeg er selv gammel fodboldspiller stor Brøndby-fan. Jeg har sæsonkort til Brøndby Stadion, så at få lov til at arbejde i Brøndby IF, det er jo bare en drøm, smiler Hermann Haraldsson.
- Værdierne jeg taler om her, vilje, ambition, underholdning og engagement. Viljen til at ville være nummer et, være de bedste. Det er noget, jeg gerne vil være en del af.
Hermann Haraldsson kom også kort ind på de ambitiøse mål:
- Vi skal igen være Nordens stærkeste fodboldhold. Vi skal have den stærkeste fodboldøkonomi, og vi skal ud og gøre os gældende i Europa. Det er målene, og dem arbejder jeg for. Jeg ønsker ikke at være nummer to!
Den positive start på året fortsatte ved SAS Liga-premieren, hvor gensynet med Randers FC blev godt. Thomas Rasmussen strålede over alle, og hans fantastiske langskudsmål kom da også med i opløbet om årets mål i SAS Ligaen. Med to mål viste den offensive back, at landsholdsudtagelsen ikke var et tilfælde.
Den gode start fortsatte med en sejr i den efterfølgende kamp mod FC Midtjylland, der på Brøndby Stadion efter kun 8 minutter var bagud 2-0. Et reduceringsmål i overtid kunne ikke fjerne indtrykket af et Brøndby-hold på vej i den helt rigtige retning. Specielt positivt var det, at forsvaret med Max i midten fungerede upåklageligt og i praksis holdt modstanderne væk fra chancer.
Forårssæsonens første udebanekamp skulle ende med et nærmest absurd nederlag mod FC Nordsjælland. Trods utallige chancer og til tider helt fantastisk spil, lykkedes det ikke at score. De blågule måtte indkassere et meget ufortjent 0-1 nederlag.
Slutningen af marts bød på endnu en landsholdsudtagelse til overraskelse for hovedpersonen. Anders Randrup kunne oven på en stabil periode i forsvaret krone sin indsats med udtagelse og debut i landskampen mod Tjekkiet. Den unge forsvarsspiller gjorde god figur og fik ros af landstræneren.
Marts måned blev ikke afsluttet så godt som forventet. Forårets andet nederlag blev en realitet, da AaB vandt 1-0 på Brøndby Stadion. Udfordringen, at få bolden i kassen, var ikke blevet mindre af, at 5 ud af de 6 angribere var ude med skader. Men nederlaget skulle dog ikke fjerne fokus på den helt igennem fantastiske udvikling holdet havde gennemgået over vinteren. Med en tredjedel af turneringen tilbage og stadig repræsenteret i pokalturneringen, var der stadig gode muligheder for at indfri forårets ambition.
Nederlaget blev da også hævnet ugen efter, hvor Brøndby hev en fortjent 3-1 sejr over AC Horsens hjem. Specielt offensiven udmærkede sig, og man kunne nu se frem mod første semifinale. Første semifinale blev afviklet på Brøndby Stadion, hvor Chris Katongo viste sit værd med to scoringer. Samuel Holmén ville også være med, og med en 3-0 sejr over FC Midtjylland blev der sat punktum for et godt udgangspunkt inden returkampen.
Chris Katongo fortsatte med at score i den efterfølgende SAS Ligakamp mod Esbjerg fB. Kampen satte en enestående rekord i dansk fodbold. Sejren var Brøndbys sejr nr. 300 i Superligaen, mere end 40 sejre foran listens nr. 2.
Finalepladsen i pokalturneringen blev sikret med en 2-0 sejr i Herning over FC Midtjylland, der således blev sendt ud af turneringen med et samlet 5-0 nederlag. Brøndby IF havde dermed bragt sig i en position, hvor europæisk fodbold med en pokalsejr var inden for rækkevidde. Esbjerg fB ventede i finalen Kristi Himmelfartsdag.
Det hårde opstartsprogram havde taget hårdt på spillerne. Det viste sig mod OB, der var med i opløbet om en topplaceringerne og formåede at udnytte Brøndby IF's svagheder, da fysikken blev afgørende. Alligevel var Tom Køhlert tilfreds:
- Jeg kan ikke være andet end tilfreds. Vores hold kan vinde eller tabe. Sikkert er det, at de aldrig giver op. Der bliver kæmpet til det sidste. Der er ingen, der ikke har respekt for os mere.
Brøndby-holdet var efterhånden lidt slidt. Efter at have sikret sig pladsen i pokalfinalen, var det som om gassen gik af ballonen. Fokus lå alene på pokalfinalen. Det sås i ligaen, hvor Lyngby BK formåede at spille 2-2 mod et tamt Brøndby-hold. I den sidste test inden pokalfinalen fik Brøndby IF 1-1 mod FC Midtjylland, men vigtigst var det, at niveauet var på vej op igen. Og således var der lagt op til fest i Parken 1. maj, hvor pokalfinalen skulle stå.
Hvis man isoleret så på vejret, blev pokalfinalen en kold og våd omgang. Til gengæld vil kampen gå over i historien som en af de mere spændende og underholdende finaler. To gange kom Brøndby IF foran mod Esbjerg fB. To gange blev holdet hentet igen, før Martin Retov seks minutter før tid scorede det afgørende mål. Pokalmesterskabet gik til Brøndby IF for sjette gang i klubbens historie.
Med denne sejr kunne holdet se frem mod sommeren i vished om, at efteråret ville bringe europæisk fodbold med sig. Målet for foråret var nået, og holdet kunne nu koncentrere indsatsen om opbygningen af det, der skulle blive det nye Brøndby-hold. De sidste kampe i SAS Ligaen gav svingende resultater. Revanche på 3-0 over FC Nordsjælland og en flot 2-1 sejr over rivalerne fra F.C. København var de mest positive indslag.
Sæsonen sluttede med et ærgerligt nederlag i Randers. En ottendeplads i SAS Ligaen fjernede ikke fokus fra, at europæisk fodbold var nået qua pokalsejren. Middelmådighed bliver aldrig tilfredsstillende i Brøndby IF, hvilket også skinnede igennem, da anføreren gjorde status:
- Sammenligner man efterår og forår, er det som nat og dag for os. Indledningen på efteråret var katastrofal, men vi fik rettet skuden på det mentale og til dels spillemæssige plan. Vi vandt pokalen, men nåede ikke vores mål i ligaen. Der er for mange pletter på resultattavlen til at man kan kalde foråret tilfredsstillende trods kvalifikationen til Europa.
Nu ventede en længere sommerpause og den traditionelle tur rundt i sommerlandet, men vigtigst; en fortsættelse af arbejdet med at genopbygge holdet.
Hvad Brøndby IF's herrer ikke formåede, lykkedes i stor stil for Brøndbys kvinder. På helt enestående vis sikrede kvinderne sig for 6. år i træk det danske mesterskab med en 4-0 sejr over rækkens nr. 2.
Da sommeren lagde sig over de danske stadioner, blev det på ingen måde til ferie for Brøndby IF's administration. Midt i juni kunne Brøndby IF endelig offentliggøre navnet på den nye cheftræner; den daværende AC Horsens træner, Kent Nielsen. Den tidligere Brøndby-spiller havde vist sit værd ved ikke alene at bringe Horsens-klubben i SAS Ligaen, men også ved at konsolidere klubben i den bedste række.
Næste udfordring skulle blive at overtage Brøndby IF's førstehold efter Tom Køhlert ved årsskiftet. Som en del af aftalen betød det også farvel til forsvarsspilleren Morten Rasmussen, der skulle fortsætte karrieren i AC Horsens med øjeblikkelig virkning. Senere samme dag kunne der offentliggøres et scoop: Selveste Juventus gæster Brøndby i en af sommerens træningskampe.
Sommeren bød på flere overraskelser. Truppen blev forstærket med endnu to svenskere: Jon Jönsson og Alexander Farnerud. Specielt "Alex" blev betegnet som en super "signing". Når nye kommer til, skal der nogen den anden vej. Sommeren blev et farvel til den solide midtbanespiller Martin Retov, der efter nogle fantastiske år skulle fortsætte sin karriere i tyske Hansa Rostock.
Det mest spektakulære farvel kom dog fra tidligere anfører Per Nielsen, der valgte at lægge støvlerne på hylden i Brøndby IF efter en glorværdig fodboldkarriere. Per dukkede op på træningsanlægget som 5-årig og har kun repræsenteret én klub i sit fodboldliv. Det blev et seværdigt farvel til Per i en testimonial mod Deportivo de La Coruña fra den bedste spanske række.
Kampen mod Deportivo endte 1-1 og vil specielt blive husket for den fabelagtige afsked Per fik, da han forlod banen 2 minutter inde i anden halvleg - og det næsten lige så store bifald, da han måtte gå på banen igen for at afløse en kramperamt Jon Jönsson. At oplevelsen var helt speciel var tydeligt, da Per Nielsen efter kampen udtalte:
- Ens stemme knækker, når man oplever sådan en afsked. Men det gør ikke så meget, for jeg mangler ærligt talt ord, der kan beskrive hvad denne klub og de fantastiske fans har betydet for mig. Jeg kunne ikke have forstillet mig en flottere afsked, sagde den legendariske midterstopper.
Mod slutningen af sommeren kom endnu en spiller til Brøndby. Den tidligere Esbjerg-spiller Jan Kristiansen vendte tilbage til dansk fodbold efter et ophold i Tyskland. Det var da også en glad ny nr. 27 Brøndby kunne præsentere:
- Da Brøndby viste interesse, var jeg ikke i tvivl. Den form for fodbold som man spiller her i klubben, har altid tiltalt mig, og den passer perfekt til mig - offensiv fodbold langs jorden. Samtidig mærker man jo tydeligt, at klubben i dén grad er på vej frem igen, og det glæder jeg mig til at blive en del af.
- Vi skal simpelthen være i den absolutte top med det her hold og det er jeg ikke i tvivl om, at vi kommer. Jeg er jo nærmest lige ankommet, men man fornemmer straks, at hele klubben emmer af optimisme og forventninger. Alle har taget flot imod mig og jeg føler allerede, at jeg er faldet til.Optimismen skinnede igennem hos cheftræner Tom Køhlert, der så frem mod efteråret:
- Vi har fået ro på og derfor vil vi også se nogle af de spillere, der har været her længere, blomstre. Holmén viste det i foråret, hvor han var fantastisk efter et meget vanskeligt efterår. Vi er nu en situation, hvor spillerne gør hinanden bedre. Det ses tydeligt her i opstarten, hvor en del af de spillere, der havde det svært sidste år, virkelig er kommet i gang. Vi står med Jan Kristiansen og de to svenskere rigtig godt rustet til den nye sæson.
Det var igen blevet tid til at tage de sidste skridt mod toppen af dansk fodbold.
Juli måned betød også opstarten af den nye sponsoraftale med KasiGroup, og UNICEF vil fremover pryde brystet af Brøndby-spillerne. Kasper Lorentzen blev udnævnt til officiel ambassadør for UNICEF.
Samtidig skulle de første skridt tages mod UEFA Cuppen. Første modstander i kvalifikationsrunderne var B 36 fra Færøerne. Første kamp gav en 1-0 sejr på hjemmebane, men før returkampen var der ligapremiere mod FC Nordsjælland. En flot 2-0 sejr gav løfter om en ny start for Brøndby-holdet, og dermed var alt klart til en festaften med Juventus.
Begge hold ville vise hvad de kunne. Dét gjorde kampen yderst underholdende for de godt 19.000 tilskuere. Juventus kom bedst fra start og kom foran 2-0. I anden halvleg lykkedes det de blågule at reducere til 2-1 i en kamp, der kunne være endt uafgjort.
Afslutningen af juli måned lovede godt. Efter kampen mod Juventus vandt Brøndby IF hjemme over AaB og på Færøerne i returkampen mod B 36. Samtidig fik Brøndby IF også en stadionsponsor, og det blev en af de mere spektakulære af slagsen. Klubbens hovedsponsor, KasiGroup, købte navneretten til stadion, for efterfølgende at kalde Brøndby Stadion for... Brøndby Stadion. Om det bemærkelsesværdige valg, forklarede KasiGroups administrerende direktør Jesper Nielsen:
- Vi er glade for at være en del af det nye Brøndby IF og at være med til at føre Brøndby IF op på et højere niveau sportsligt og forretningsmæssigt. I KasiGroup gør vi tingene anderledes. Købet af stadionnavnet og idéen med at bibeholde navnet "Brøndby Stadion" skal ses som en gave til alle fans af Brøndby IF.
Bedst som alt tegnede sig lyst fik Brøndby IF's hold dog en spand kold vand i hovedet. På hjemmebane måtte et lamslået Brøndby-hold se sig besejret af Randers FC med hele 3-0, og mange af efterårets positive takter blev pludseligt dæmpet. Efterfølgende kunne Brøndby IF offentliggøre, at angriberen Chris Katongo var blevet solgt til tyske Bielefeld.
I modsætning til hvad hårdtprøvede Brøndby-fans havde været vidne til tidligere, betød nederlaget til Randers FC ikke et decimeret og usikkert hold. Der var sket noget med selvtilliden og i den følgende kamp i Horsens vandt Brøndby 1-0, om end det var med lodder og trisser.
Den næste modstander i kvalifikationen til UEFA Cuppen blev finske FC Haka, som dog aldrig voldte Brøndby IF det store besvær. En samlet sejr i to kampe på 6-0 sikrede videre UEFA Cup-deltagelse. I de hjemlige turneringer gik det op og ned. Brøndby tabte 2-1 til AGF i SAS Ligaen, i det der senere skulle vise sig at blive det sidste SAS Liga-nederlag i 2008. Til gengæld gik det efter planen i pokalturneringen, hvor Brøndby vandt 7-1 over BK Frem Sakskøbing, en underholdende kamp der satte byen på den anden ende.
En af efterårets styrkeprøver var kampen mod F.C. København. I dagene op til kampen rykkede Brøndby IF igen massivt på spillerfronten og kunne præsentere den gambiske landsholdsangriber Ousman Jallow og et gensyn med Michael Krohn-Dehli efter en årrække i Holland. De positive nyheder blev kronet med en fortjent 1-0 sejr over rivalerne fra F.C. København, hvor kampen for Brøndby-spillere havde større betydning end de tre point.
Holdet skulle vise, at Brøndby IF var tilbage i toppen, hvilket kun blev understreget af den andenplads som sejren resulterede i. Kampen bød i øvrigt på debut til nyindkøbet Michael Krohn-Dehli, der efter kampen kunne fortælle om en noget hektisk start i Brøndby:
- Puha, det hele er gået meget stærkt. Jeg landede i går morges og røg til lægetjek næsten med det samme.
- For mig var det ganske naturligt at vælge Brøndby. Det er min klub i Danmark, jeg har jo spillet her før, og efter at have været noget uheldig med skader er det blevet tid til en ny start, og der er Brøndby jo perfekt.
Næste modstander i UEFA Cuppen skulle vise sig at blive den sidste; gammelkendte Rosenborg, et hold Brøndby tidligere havde tabt til i kvalifikationen til Champions League. Det norske holds Erik Hamrén kunne pga. sit indgående kendskab til dansk fodbold lægge den perfekte taktik, og i et par tætte opgør lykkedes det ikke Brøndby IF at besejre nordmændene. Endestationen for Brøndbys europæiske eventyr var nået.
I den hjemlige liga fortsatte Brøndby IF pointhøsten i SAS Ligaen, samtidig med at holdet gennem sejre over hhv. FC Fyn, Holstebro og OB sikrede sig deltagelse i forårets pokalopgør, og kunne dermed placeret sig i en gunstig position i et forsvar af pokaltitlen.
Efteråret blev på mange måder fantastisk. Trods UEFA Cup-exit ser selv de største skeptikere, at Brøndby IF er tilbage i toppen af dansk fodbold. Flere nye spillere kom på listen over landsholdsspillere i Brøndby, hvilket samlet set gør 2008 til et rekordår på den front.
Morten Duncan Rasmussen, Michael Krohn-Dehli, Ousman Jallow (Gambia), Stephan Andersen, Max von Schlebrügge (Sverige), David Williams (Australien), Anders Randrup, Thomas Rasmussen og Samuel Holmén (Sverige) endte på "Wall of Honour" på Brøndby Stadion, hvilket kun vidner om truppens kvalitet.
Resten af efteråret i SAS Ligaen bød på sejre over de øvrige konkurrenter til pladserne i toppen, og uafgjort mod, på papiret, mindre modstandere, hvilket gav sig udslag i følgende resultater:
140908   Vejle - Brøndby IF   0-0
220908  Brøndby IF - Esbjerg fB   2-1
051008  OB - Brøndby IF   0-1
191008  SønderjyskE - Brøndby IF   2-2
261008  Brøndby IF - FC Midtjylland  3-0
031108  Brøndby IF - AC Horsens   4-3
091108  AaB - Brøndby IF   0-0
151108  Brøndby IF - FC Nordsjælland  2-1
221108  SønderjyskE - Brøndby IF   0-6
291108  Brøndby IF - Vejle   2-0
061208  OB - Brøndby IF   0-1
Speciel bemærkelsesværdig var 6-0 sejren ude over SønderjyskE. Med kun to nederlag lykkedes det for Brøndby IF at slutte efterårssæsonen på førstepladsen i SAS Ligaen. Det var samtidig et farvel til Tom Køhlert, der med stolthed kan se tilbage på at have genrejst Brøndby IF efter en meget svær periode.
Efteråret 2008 bød generelt på masser af positive ting. Nogle lyste lidt stærkere end andre. Udover at holdet er tilbage i toppen, viste Brøndbys nyindkøb skræmmende styrke. Specielt Michael Krohn-Delhi skilte sig ud og kronede indsatsen med en landsholdsudtagelse. Efteråret bød dog også på et farvel til årets spiller 2007, Mark Howard, der blev solgt til AGF, efter at det ikke lykkedes at blive fast mand på førsteholdet. Årets spiller 2008 blev meget fortjent Thomas Rasmussen, der om nogen er gået forrest i genrejsningen af Brøndby IF på og uden for banen. Om udnævnelsen sagde han:
- Det er stort. Det har været et helt forrygende efterår for os alle, og efter et par hårde år overvintrer vi nu på førstepladsen. Jeg er pissestolt og vildt glad for titlen, men jeg er allermest glad, fordi vi er tilbage på førstepladsen. Jeg har sagt, at jeg mangler at vinde mesterskaber med denne klub, og det er det, det handler om. Med førstepladsen over vinteren har vi sikret os det bedste udgangspunkt for at nå det mål, og dét er det vigtigste.
Med en førsteplads i SAS Ligaen, må man sige at roret er overladt til den nye skipper, Kent Nielsen, der overtager et hold i storform, men også et hold med potentiale. Det er kendetegnende, at holdet har lært en masse går til opgaven med en udpræget ydmyghed, bedst illustreret gennem anførerens julehilsen:
- Det kræver virkelig noget helt specielt at rejse sig, efter at have været igennem dét, Brøndby IF har været igennem de seneste par år. Jeg tror, at meget få klubber ville kunne modstå det pres, vi har været udsat for, og rejse sig så hurtigt og med en sådan kraft som Brøndby IF.
- Vi har et kæmpe arbejde foran os, men udgangspunktet i dag er et helt andet end for bare et halvt år siden. Det er det, fordi alle i klubben har stået sammen. Alle omkring klubben har bakket op, og alle har haft en ukuelig vilje og tro på det. Det er en kæmpe følelse at være en del af, og jeg er sikker på, vi kan gå hele vejen, hvis vi fortsætter med at trække samme vej.
2008 går vel nok over i historien som den mest spektakulære "turnaround" set i dansk fodbold.
I Brøndby vil 2008 blive husket som året, hvor vi gik fra bunden til toppen - et stort år på og uden for banen.
Brøndby JuniorInformation til pressenKlubbens historieScout ticketsKontakt osTilmeld nyhedsbrevPrivatlivspolitikCookiepolitik
Copyright @ Brøndby IF - 18+ | Spil ansvarligt! | Regler og vilkår gælder | StopSpillet - Ring til 70 22 28 25 | Udeluk dig via ROFUS | Kommercielt indhold